CELEX: 32012R0429
Language: sk
Date: 2012-05-22 00:00:00
Title: Vykonávacie nariadenie Komisie (EÚ) č. 429/2012 z  22. mája 2012 , ktorým sa mení a dopĺňa nariadenie (EÚ) č. 1014/2010 na účely poskytnutia spoločného formátu pre oznamovanie chýb výrobcami osobných automobilov  Text s významom pre EHP

23.5.2012   
            
            
               SK
            
            
               Úradný vestník Európskej únie
            
            
               L 132/11
            
         VYKONÁVACIE NARIADENIE KOMISIE (EÚ) č. 429/2012
   z 22. mája 2012,
   ktorým sa mení a dopĺňa nariadenie (EÚ) č. 1014/2010 na účely poskytnutia spoločného formátu pre oznamovanie chýb výrobcami osobných automobilov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 8 ods. 9 prvý pododsek,
   keďže:
   
               (1)
            
            
               Vzhľadom na to, že oznámenie o chybách v údajoch o emisiách CO2 zo strany výrobcu podľa článku 8 ods. 5 prvého pododseku nariadenia (ES) č. 443/2009 je dôležitým krokom pri overovaní údajov, ktoré tvoria základ výpočtu cieľov v oblasti špecifických emisií, ako aj špecifických priemerných emisií pri všetkých výrobcoch, je vhodné pre toto oznamovanie zabezpečiť jasný a transparentný postup.
            
         
               (2)
            
            
               Je takisto vhodné umožniť používanie spoločného formátu oznámenia o chybách s cieľom zabezpečiť, aby informácie oznamované Komisii výrobcami mohli byť včas overené a spracované.
            
         
               (3)
            
            
               Opatrenia stanovené v tomto nariadení sú v súlade so stanoviskom Výboru pre zmenu klímy,
            
         PRIJALA TOTO NARIADENIE:
   Článok 1
   V článku 9 nariadenia Komisie (EÚ) č. 1014/2010 (2) sa dopĺňajú tieto odseky 3, 4 a 5:
   
      „3.   Výrobcovia, ktorí oznamujú chyby v súlade s prvým pododsekom článku 8 ods. 5 nariadenia (ES) č. 443/2009, použijú za základ svojho oznámenia predbežné súbory údajov oznámené Komisiou podľa článku 8 ods. 4.
      Oznámenie o chybe zahŕňa všetky súbory údajov týkajúce sa registrácií automobilov, za ktoré je výrobca, ktorý podáva oznámenie, zodpovedný.
      Chyba sa označí osobitným záznamom s názvom Pripomienky výrobcu v súbore údajov pre každú verziu, v ktorom sa uvedie jeden z týchto kódov:
      
                  a)
               
               
                  
                     kód A, ak výrobca urobil zmenu v záznamoch;
               
            
                  b)
               
               
                  
                     kód B, ak je vozidlo neidentifikovateľné;
               
            
                  c)
               
               
                  
                     kód C, ak vozidlo nespadá do rozsahu pôsobnosti nariadenia (ES) č. 443/2009 alebo sa nevyrába.
               
            Na účely písmena b) tretieho pododseku je vozidlo neidentifikovateľné, ak výrobca nevie identifikovať alebo opraviť kód pre typ, variant a verziu alebo ak je to vhodné, číslo typového schválenia uvedené v predbežnom súbore údajov.
      4.   Ak výrobca neoznámil Komisii chyby v súlade s odsekom 3 alebo ak oznámenie predložil po uplynutí trojmesačného obdobia uvedeného v článku 8 ods. 5 nariadenia (ES) č. 443/2009, predbežné hodnoty oznámené v súlade s článkom 8 ods. 4 uvedeného nariadenia sa považujú za konečné.
      5.   Oznámenie o chybách uvedené v odseku 3 sa predkladá na elektronicky nevymazateľnom dátovom nosiči s označením Oznámenie o chybe – CO2 z automobilov a zasiela sa poštou na túto adresu:
      
                  European Commission
               
            
                  Secretariat-General
               
            
                  1049 Bruxelles/Brussel
               
            
                  BELGIQUE/BELGIË
               
            Elektronická kópia oznámenia sa pre informáciu zasiela do týchto funkčných e-mailových schránok:
      EC-CO2-LDV-IMPLEMENTATION@ec.europa.eu
      a
      CO2-monitoring@eea.europa“.
   
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. mája 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 140, 5.6.2009, s. 1.
   
      (2)  Ú. v. EÚ L 293, 11.11.2010, s. 15.